Document ID: 31999D0467

ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Ιουλίου 1999
για τη θέσπιση καθεστώτος επισήμως απαλλαγμένων από τη φυματίωση αγελών βοοειδών σε ορισμένα κράτη μέλη ή περιφέρειες κρατών μελών και για την κατάργηση της απόφασης 97/76/ΕΚ
[κοινοποιηθείσα υπό τον αριθμό Ε(1999) 2124]
(Κείμενο που παρουσιάζει ενδιαφέρον για τον ΕΟΧ)
(1999/467/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 98/99/ΕΚ(2), και ιδίως το παράρτημα Α μέρος Ι σημείο 4,
Εκτιμώντας:
(1) ότι τα κράτη μέλη ή περιφέρειες των κρατών μελών μπορούν να κηρυχθούν επισήμως απαλλαγμένα από τη φυματίωση εφόσον εκπληρούνται ορισμένοι όροι που καθορίζονται στην οδηγία 64/432/ΕΟΚ·
(2) ότι η απόφαση 97/76/ΕΚ της Επιτροπής, της 17ης Δεκεμβρίου 1996, περί καθορισμού των μεθόδων ελέγχου για τη διατήρηση του χαρακτηρισμού των βοείων πληθυσμών σε ορισμένα κράτη μέλη και περιφέρειες των κρατών μελών ως επίσημα απαλλαγμένων από τη φυματίωση(3) προσδιορίζει τα κράτη μέλη και τις περιφέρειες των κρατών μελών που πληρούν τα κριτήρια αυτά·
(3) ότι η απόφαση αυτή δεν προσαρμόζεται στο νομικό καθεστώς που ισχύει από 1ης Ιουλίου 1999 εφόσον η οδηγία 64/432/ΕΟΚ τροποποιήθηκε από την οδηγία 98/46/ΕΚ(4)· ότι, επιπλέον, ορισμένες διατάξεις για την αναγνώριση των επισήμως απαλλαγμένων από τη φυματίωση κρατών μελών ή περιφερειών έχουν τροποποιηθεί από την οδηγία 98/46/ΕΚ· ότι είναι αναγκαίο να καταργηθεί η απόφαση 97/76/ΕΚ·
(4) ότι, σύμφωνα με τις διατάξεις της οδηγίας 64/432/ΕΟΚ, τα κράτη μέλη ή οι περιφέρειές τους μπορούν να κηρυχθούν επίσημα ως απαλλαγμένα από τη φυματίωση εάν ικανοποιούν τις προϋποθέσεις του παραρτήματος Α μέρος Ι σημείο 4 και να διατηρήσουν το καθεστώς τους όσον ικανοποιούνται οι προϋποθέσεις του παραρτήματος Α μέρος Ι σημείο 5·
(5) ότι η Επιτροπή δύναται να αποφασίσει για την αναστολή ή ανάκληση του καθεστώτος επίσημα απαλλαγμένου από τη φυματίωση κράτους μέλους σύμφωνα με τις διατάξεις του παραρτήματος Α μέρος Ι σημείο 5 της οδηγίας αυτής·
(6) ότι, σύμφωνα με το παράρτημα Α μέρος Ι σημείο 4 στοιχείο β), η ύπαρξη συστήματος ταυτοποίησης που καθιστά την αναγνώριση των αγελών προέλευσης και διαμετακόμισης για κάθε βοοειδές, σύμφωνα με τον κανονισμό (ΕΚ) αριθ. 820/97/ΕΚ(5) αποτελεί προαπαίτηση για τη χορήγηση του καθεστώτος επίσημα απαλλαγμένου από τη φυματίωση κράτους μέλους·
(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη και οι περιφέρειές τους που περιλαμβάνονται αντιστοίχως στα παραρτήματα Ι και ΙΙ της παρούσας απόφασης κηρύσσονται επίσημα απαλλαγμένα από τη φυματίωση των βοοειδών.
Άρθρο 2
Η παρούσα απόφαση θα επανεξετασθεί έως τις 31 Δεκεμβρίου 1999.
Άρθρο 3
Καταργείται η απόφαση 97/76/ΕΚ.
Άρθρο 4
Η παρούσα απόφαση εφαρμόζεται από την 1η Ιουλίου 1999.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 15 Ιουλίου 1999.

Labels: 18
6